P6_TA(2005)0117

A Bolgár Köztársaság Európai Unióhoz való csatlakozás iránti kérelme

Az Európai Parlament állásfoglalása a Bolgár Köztársaság európai uniós tagságra irányuló csatlakozási kérelméről (2005/2029(INI))

Az Európai Parlament,

- tekintettel a Bolgár Köztársaság 1995. december 14-én az Európai Uniónak benyújtott csatlakozási kérelmére,

- tekintettel a Bizottság a Bolgár Köztársaság európai uniós tagságra való jelentkezéséről szóló, 1997. évi véleményére,

- tekintettel a Bizottság 1998 és 2004 között a Bolgár Köztársaság által a csatlakozás érdekében tett lépésekről szóló rendszeres jelentéseire, valamint a bővítési folyamat eredményeiről szóló stratégiai dokumentumára (COM(2004)0657 — C6-0150/2004),

- tekintettel az Európai Tanács 2004. december 16- 17-i brüsszeli ülésének elnökségi következtetéseire,

- tekintettel a csatlakozási tárgyalások kezdetétől a mai napig elkészült összes állásfoglalására és jelentésére,

- tekintettel a Bolgár Köztársaság és Románia Európai Unióhoz történő csatlakozás iránti kérelméről szóló 2005. február 22-i bizottsági jelentésre (COM(2005)0055),

- tekintettel a Bolgár Köztársaság és Románia európai uniós csatlakozásáról készült szerződéstervezetre,

- tekintettel az Európai Parlament elnöke és a Bizottság elnöke közötti levélváltásra, amely arra vonatkozik, hogy az Európai Parlamentet teljes mértékben bevonják a csatlakozási szerződésre vonatkozó védzáradékok egyike életbe léptetésének bármilyen megfontolása esetén,

- tekintettel eljárási szabályzata 45. cikkére,

- tekintettel a Külügyi Bizottság jelentésére és a Mezőgazdasági és Vidékfejlesztési Bizottság véleményére (A6-0078/2005),

A. mivel Bulgária 1995. december 14-én kérvényezte csatlakozását az Európai Unióhoz, 1997. július 16-án hivatalosan tagjelöltnek ismerték el, 2000. február 15-én megkezdte, majd 2004. december 14-én sikeresen lezárta a csatlakozási tárgyalásokat,

B. mivel közös célunk Bulgária megfelelő felkészülése, annak érdekében, hogy 2005. április 25-én aláírja a csatlakozási szerződést, majd 2007. január 1-jén csatlakozzon,

C. mivel Bulgária folytatja a politikai kritériumok teljesítését, és az előre megállapított időkereten belül várhatóan teljesíti a tagság összes feltételét,

D. mivel az Európai Parlament következetesen azon a véleményen volt, hogy Bulgária csatlakozása kizárólag saját érdemei alapján történjen, és ne kapcsolódjon más ország tagjelöltségéhez,

1. a több éves tárgyalás és csatlakozásra való felkészülés után üdvözli az Európai Tanács 2004. december 17-i döntését a Bulgáriával történő tárgyalások sikeres lezárásáról, így biztosítva, hogy Bulgária jól halad a 2007. január 1-jén történő csatlakozás felé;

2. osztja a Tanács következtetését, miszerint Bulgária képes lesz a csatlakozással járó összes kötelezettség teljesítésére, és e célból bátorítja Bulgáriát az összes szükséges reform sikeres és időben történő meghozatalára, válaszul a Bizottság legutóbbi rendszeres jelentésében megállapított, és a Parlament közelmúltbeli állásfoglalásaiban hivatkozott hiányosságokra, ezáltal megszüntetve a "védzáradékok" alkalmazásának lehetőségét;

3. megállapítja, hogy az eddig megvalósult nagymértékű előrelépés az egymást követő bolgár kormányok stabil politikai döntéseinek, a bolgár népnek a szükséges változás megtételéhez és elfogadásához elengedhetetlen rugalmasságának és bizalmának köszönhető;

4. üdvözli a Bulgária által az elmúlt években meghozott számos jogi és alkotmányos változtatást, és hangsúlyozza a reformok gyakorlati végrehajtásának szükségességét, hogy jótékony hatásuk még szélesebb körben érződjék;

5. elismeri Bulgária a szélesebb délkelet-európai régió stabilitásában játszott szerepét, továbbá a regionális biztonság és jólét elősegítésében való további közreműködését;

Politikai kritériumok

6. megállapítja a bolgár demokratikus intézmények stabilitását, a politikai pártok hatékony politikai koalíciók iránti, új keletű elkötelezettségét, 2005. február 18-án az alkotmánymódosítások konszenzussal történő elfogadását, továbbá a politikai pártokról szóló új törvény elfogadását 2004 decemberében;

7. elvárja, hogy a Bizottság a Parlamentnek rendszeres időközönként tegyen jelentést a bolgár kötelezettségvállalások végrehajtásának előrehaladtáról, és reméli, hogy a Parlament véleményét számításba veszik abban az esetben, ha döntés születik arról, hogy a védzáradékhoz folyamodjanak;

8. elismeri, hogy a bírói testület reformja kulcsszerepet fog játszani Bulgária csatlakozásra való felkészültségében, valamint a nemzeti intézményekben és folyamatokban való igazi bizalom megteremtésében, továbbá jelentős hatással lesz más területekre - mint például Bulgária más országokkal való kapcsolatára - is; így örömmel fogadja a Bulgária által megtett nagyon fontos lépéseket, mint például a közelmúltban elfogadott jogalkotási, közigazgatási és szervezeti intézkedéseket, különös tekintettel a jogi közvetítésről szóló törvényre, a büntetőeljárás reformjának nemzeti koncepciójára és a bűnügyi igazságszolgáltatás reformjában való együttműködésről kiadott közös nyilatkozatra;

9. kéri, hogy kísérjék figyelemmel a bírósági eljárás során a bírósági tárgyalást megelőző időszakkal, valamint az államügyész szerepével kapcsolatos előrehaladást a nyomozati osztály és az államügyészi hivatal átlátható, elszámoltatható és hatékony működésének biztosítása érdekében, valamint a korrupt, szakmailag nem hozzáértő bírák, ügyészek és nyomozók elbocsátására alkalmas megbízható mechanizmus létrehozását; sajnálatát fejezi ki e tekintetben, mert a büntető bíróság tervezett reformja, amely a büntetőeljárás teljesen új jogszabályainak kifejlesztését írja elő, a szükséges többség biztosításának kudarca miatt nincs beütemezve a jelenlegi parlament ciklusába; sürgeti tehát a bolgár parlamentet, hogy folytassa ígéretes erőfeszítéseit ezen a téren;

10. szükségesnek tart folyamatos és kézzelfogható rendőrségi reformot, hogy a rendőrség hatékonyan tudjon fellépni a szervezett bűnözés, az emberkereskedelem és a korrupció ellen, ugyanakkor elismeri a belügyminisztériumnak a magas szintű bűnözés leküzdése érdekében tett - az Europol által is elismert - lépéseit, valamint különös elismeréssel fogadja a bűntárgyak elkobzásáról szóló 2005 februárjában elfogadott törvényt; továbbá felszólítja a bolgár hatóságokat a pénzmosás és a pénzintézetek visszaéléseinek megakadályozására vonatkozó még szigorúbb intézkedések meghozatalára;

11. örömmel nyugtázza, hogy 2005. február 2-án Bulgária volt a házigazdája a "Roma Integráció Évtizede" program beindításának, és elismeri Bulgária átfogó, diszkriminációellenes jogalkotással megvalósított roma-integráció iránti elkötelezettségét. Örömmel nyugtázza a túlnyomórészt romák és más kisebbségek által lakott városi területek lakhatási feltételeinek javítását célzó nemzeti program fejlődését; de sürgeti a gyakorlati és lényegi intézkedések még hatékonyabb végrehajtását, különös tekintettel a roma közösséget sújtó, az oktatás és a foglalkoztatás terén megnyilvánuló hátrányok leküzdésére; felhívja a figyelmet a lakhatási körülmények javítását célzó infrastrukturális beruházások szükségességére egy megfelelően finanszírozott regenerációs stratégia keretében, valamint a diszkriminációmentes egészségügyi ellátás, valamint köz- és szociális szolgáltatások biztosítására; kiemeli, hogy a roma közösség sikeres integrációja attól függ, milyen mértékben sikerül biztosítani a romák esélyét a fenti célokat szolgáló stratégiák és programok megtervezésében és kivitelezésében való aktív részvételre;

12. üdvözli, hogy 2004 júniusában elfogadásra került egy, a kisebbségi közösségekből származó iskolás gyerekek oktatására vonatkozó stratégia, de megjegyzi, hogy az oktatásban való elkülönülés valóság marad számos roma gyerek számára, megtagadva tőlük a minőségi oktatásban való részvételt; felhívja a bolgár hatóságokat, hogy biztosítsák a politikai kötelezettségvállalások végrehajtását és finanszírozását az oktatásbeli hátrányok és elkülönülés felszámolása céljából és a nemzeti kisebbségek nyelvi és kulturális identitásának támogatására;

13. felszólítja a Bizottságot a roma-programok jelentős mértékű fejlesztésére, megállapítja, hogy a roma kisebbségeknek folyósított PHARE-támogatás 2004. decemberi EMR felülvizsgálata szerint a programok lebonyolítása meghiúsult az alkalmazottak hiánya illetve cserélődése, gyenge igazgatási és abszorpciós képesség miatt; a munkanélküliség problémájának megoldása jórészt elmaradt, továbbá az egészségügyi projektek sem kaptak kielégítő forrásokat, és elmaradt az egészségügyi információ biztosítása is;

14. üdvözli az utcagyerekek jogainak védelmében hozott nemzeti stratégiai és akcióterv elfogadását, és most ennek - megfelelő pénz- és emberi erőforrások bevonásával - teljes körű végrehajtására szólít fel a gyermekek jólétének és ezen rászoruló társadalmi réteg életkörülményeinek javítása céljából;

15. megállapítja a gyermekintézményekkel kapcsolatban, hogy Bulgáriának a jelenleginél sokkal jobban ki kell dolgoznia a családoknál történő elhelyezésre vonatkozó elképzelését, ezért e területen való erőfeszítések fokozására szólítja fel Bulgáriát, és ismételten egy egységes, megfelelő pénzügyi erőforrásokkal rendelkező és támogatott állami ügynökség létrehozására szólít fel, mely biztosítja, hogy a gyermekjóléti reformokat hatékonyan hajtják végre; továbbá felhívást intéz a Bizottság által e területen nyújtott segítség növelésére;

16. felhívja Bulgáriát, hogy fordítson kitüntetett figyelmet azon személyek helyzetére, akiket a közhatóságok mentális rendellenességekkel küzdő személyek otthonába helyeztek; hangsúlyozza e tekintetben a sürgető szükségét annak, hogy a bentlakók megfelelő gondozásban részesüljenek, különös tekintettel az anyagi és emberi erőforrásokra;

Gazdasági kritériumok

17. elismerően nyilatkozik Bulgária gazdasági teljesítményéről (a tagjelöltek illetve a tagállamok közül az egyik legnagyobb GDP-növekedési arányt Bulgária produkálta), melyet a jelentős strukturális reformok eredményeztek; ezt tovább kell erősíteni annak érdekében, hogy Bulgária hosszú távon képes legyen megbirkózni az Európai Unión belüli versenykényszerrel és piaci erőkkel;

18. üdvözli azt a határozatot, amely szerint Bulgária bizonyos tagállamok számára példaértékű, szilárd pénzügyi struktúrával és megfelelő költségvetéssel rendelkezik, ugyanakkor szükségesnek tartja a belső audit és a pénzügyi ellenőrző rendszerek javítását;

19. továbbra is ragaszkodik ahhoz, hogy a tényleges gazdasági növekedést a bolgár polgárok számára kézzelfogható előnyök javulásán kell lemérni; e tekintetben örömmel nyugtázza Bulgária munkanélküliség csökkentését, és elégedettségének ad hangot, hiszen az előrejelzések szerint ez 2005-ben tovább fog csökkenni, ugyanakkor felszólítja Bulgáriát a foglalkoztatottság növelése érdekében munkaerőpiacának rugalmasabbá tételére;

20. üdvözli az ipari termelés erős növekedésének 2002 közepétől kezdődő tartós hozzájárulását a bolgár gazdasághoz;

21. üdvözli a befektetésre és az üzleti tevékenységre vonatkozó újonnan hozott törvényeket, melyek elhárították a piaci be- és kilépési eljárások előli akadályokat, továbbá felhívja a figyelmet a növekedést akadályozó túlzó és bonyolult szabályozásra is;

22. üdvözli a magánszektor bővülését, és a kulcsfontosságú iparágak, különösen a bankszektor, a távközlés és a légi közlekedés liberalizációjában tett előrelépéseket, melyeknek köszönhetően a magánszektorban dolgozók aránya 1999 és 2004 között 46%-ról 64%-ra nőtt; e tekintetben csalódottságának ad hangot a Bulgartabac leányvállalatai eladásának meghiúsulása miatt; üdvözli a kormány azon tervét, hogy a mandátuma lejárta előtt újra megszervezi a Bulgartabac leányvállalatainak versenytárgyalását; sürgeti a bolgár kormányt a privatizáció lendületének fenntartására, valamint az átlátható és tisztességes eljárások garantálására;

A közösségi vívmányok

23. bátorítja Bulgáriát a közösségi vívmányok hatékony végrehajtásának, továbbá, a polgárok és a gazdasági szereplők számára átlátható és tisztességes közszolgáltatás fejlesztésének biztosítása érdekében adminisztratív kapacitásának további növelésére olyan területeken, mint például a közbeszerzés, a verseny vagy a bel- és igazságügy;

24. hangsúlyozza, hogy az Unió jövőbeli külső határai ellenőrzésének képessége, valamint az emberkereskedelem és a csempészet megakadályozása továbbra is elsőrendű fontossággal bír az európai országok polgárai számára;

25. ragaszkodik ahhoz, hogy Bulgária elfogadja - különös tekintettel az egységes piacra, a társasági jogra, a környezetvédelemre és a fogyasztóvédelemre - a fennmaradó jogszabályokat; aggodalommal tölti el a Bulgáriában kiterjedt mértékben megvalósuló illegális fakitermelés gyakorlata; helyteleníti, hogy a Bulgáriból érkező kitermelt fa teljes mennyiségének csaknem fele illegális kitermelési műveletek eredménye, és hogy 1,5 millió köbméterrel túllépték az éves megengedett mennyiséget; ezért hangsúlyozza, hogy szüneteltetni kell a Bulgáriában zajló illegális fakitermelést;

26. üdvözli a Bulgária által agrárpolitikájának a vonatkozó közösségi joggal történő harmonizálásában elért haladást; egyúttal jelzi, hogy a közösségi vívmányok alkalmazásához szükséges előkészületeket körültekintően kell megtenni, melyek nem csupán a szükséges ellenőrző és kifizető ügynökségek felállítását írják elő, hanem azok megfelelő szakképzettséggel rendelkező személyzettel történő ellátását;

27. aggodalmát fejezi ki amiatt, hogy az állatjólétre - különösen az állatok szállítására és a vágóhidakra - vonatkozó jogszabályok továbbra sem felelnek meg az EU szabványoknak;

28. hangsúlyozza annak fontosságát, hogy a határokon felállított állategészségügyi ellenőrző állomásokat megfelelő szakemberekkel és felszereléssel kell ellátni,

29. hangsúlyozza, hogy az élelmiszer-higiéniára vonatkozó új közösségi jogszabályt kizárólag a fogyasztók védelmére és az élelmiszer minőségének biztosítására hozták létre, és az nem vezethet az élelmiszerfeldolgozó ipar szándékos strukturális koncentrációjához; ösztönzi a bolgár kormányt, hogy a SAPARD-támogatásokat használja fel a termelés diverzifikálása és a decentralizált, magas minőségű élelmiszer-előállítás támogatására;

30. tudomásul veszi, a rádió- és televíziófejlesztési stratégia 2005 márciusi elfogadását, és felszólít a politikai befolyástól mentes média teljes körű garantálására, valamint az újságírók ellen indított rágalmazási perek számának csökkentésére irányuló lépések megtételére;

31. aggodalmát fejezi ki a szellemi tulajdonjogok végrehajtásában tapasztalt problémák miatt, különös tekintettel a médiában tapasztalt szerzői jogi kalózkodásra, valamint a szerzői jogok megsértésére, mely továbbra is hátrányosan befolyásolja mind a bolgár, mind a külföldi szerzői jogi iparág befektetéseit és gazdasági érdekeit; bátorítja a bolgár kormányt, hogy fejlesszen ki és megfelelően hajtson végre ezen illegális gyakorlatok megakadályozására szabályozó rendszereket;

32. üdvözli, hogy egy a közelmúltban meghozott jogi rendelkezés megszüntette a diszkriminatív vámrendszert az idegenforgalmi ágazatban; ugyanakkor az uniós polgárok és a gazdasági szereplők ellen - különös tekintettel a letelepedési jogra - bevezetett korlátozás és hátrányos megkülönböztetés megmaradt formáinak megszüntetésére biztatja a bolgár hatóságokat;

33. örömmel nyugtázza, hogy Bulgária lépéseket tett a kozloduji nukleáris atomerőmű magas színvonalú nukleáris biztonsága érdekében; elismeri, hogy a Tanács nukleáris kérdések munkacsoportja a lehető legkedvezőbb jelentést tette közzé e magas szintű nukleáris biztonság tekintetében, és megállapítja, hogy Bulgária jelentősen hozzájárult a szélesebb régió energia-ellátásához; elismeri, hogy az Európai Unióval folytatott csatlakozási tárgyalások során Bulgária olyan jelentős kompromisszumokat tett, melyek erősen ki fognak hatni mind a nemzet, mind a régió jövőbeni energia-ellátására; aggodalmát fejezi ki amiatt, hogy 2010 és 2012 között a régió tartalékképző kapacitásának jelentős csökkenését jelezték; emiatt új kapacitás kiépítésének fontosságát hangsúlyozza Bulgária kedvező energia-helyzetének fenntarthatósága, a régió megbízható energia-ellátásának biztosítása, valamint a Kiotói Jegyzőkönyv céljainak megvalósítása érdekében; ragaszkodik ahhoz, hogy a Bizottság tüzetesen felülvizsgálja a fejlődést és adjon meg minden szükséges segítséget e tekintetben; továbbá felszólítja a Tanácsot, mint a kozloduji atomerőmű bezárásáról született megállapodás aláíróját, hogy vegye figyelembe a régió számos országában az ennek következtében előforduló áramszüneteket, és amíg az új termelési kapacitás üzemelni nem kezd, kezelje rugalmasan a megállapodásban szereplő bezárási határidőket, természetesen az elsődleges fontosságú biztonsági követelmények veszélyeztetése nélkül;

34. hangsúlyozza azt a tényt, hogy bár Bulgáriában a fenntartható fejlődésre, az innovációra és a munkahelyteremtésre vezető ipari politika végrehajtásának fő mozgatórugóját a KKV-k képezik, a kormányzati és a nem kormányzati szervek között hiányzik az együttműködés, a vállalkozási politika még kialakításra vár, és a közigazgatási kapacitás behatárolt;

35. üdvözli a kommunikáció területén történt előrelépéseket, de úgy ítéli meg, hogy két esetben sürgős lépésekre van szükség: először is a szabályozó hatóságot fel kell hatalmazni arra, hogy kereskedelmi vitákat oldjon meg, és javítani kell a függetlenségét, másodsorban az univerzális szolgáltatásokat hatékonyan kell végrehajtani és még inkább összhangba kell hozni a közösségi vívmányokkal;

36. felkéri a Bizottságot a közösségi finanszírozás kezelésének, tervezésének és átláthatóságának jelentős javítására, megállapítva, hogy a közösségi programok (PHARE, SAPARD, ISPA és a nukleáris erőmű leállítása) 2004-ben 495,7 millió euró, 2005-ben 399,5 millió euró, 2006-ban pedig 432,1 millió euró kifizetését jelentette, míg a csatlakozás utáni pénzügyi csomag előreláthatóan 2007 és 2009 között 4,6 milliárd eurót irányoz elő;

37. felszólítja a bolgár hatóságokat, hogy biztosítsák az átláthatóságot az EU által nyújtott pénzügyi támogatás tekintetében;

38. a közös halászati politika minden területen való végrehajtása céljából sürgeti, hogy a csatlakozáshoz szükséges előkészületek elvégzésében támogassák a szektorban működő hatóságokat és a szakembereket az igényelt emberi és pénzügyi erőforrások biztosításával, különösképpen pedig a SAPARD-program alapján előírt intézkedések végrehajtásával;

39. továbbra is aggodalmát fejezi ki, hogy a líbiai hatóságok nem engedték szabadon az 1999 óta egy bűncselekmény gyanúsítottjaiként fogva tartott és jelenleg halálra ítélt bolgár egészségügyi dolgozókat; felkéri a Tanácsot és a Bizottságot ennek a helyzetnek a megoldására;

40. emlékeztet arra, hogy Bulgária csatlakozása az Európai Unióhoz nem végcél, hanem a bolgár polgárok nagyobb jólétéhez és életminőségének javításához vezető gazdasági, politikai és szociális reformfolyamat;

41. felhívja a Bizottságot, hogy különítsen el megfelelő anyagi forrásokat a közvélemény Bulgária (és Románia) csatlakozásának következményeivel kapcsolatos tájékoztató kampányok céljaira;

42. hozzájárul a csatlakozási szerződés 2005 áprilisában való aláírására, és várakozással tekint a 18 bolgár parlamenti megfigyelő fogadására az Európai Parlamentben;

43. ragaszkodik ahhoz, hogy az Európai Parlament nézeteit továbbra is figyelembe vegyék a bolgár reformfolyamatnak a csatlakozás aláírása után történő ellenőrzése során, a védzáradékok bevezetésének fontolóra vétele előtt, és e tekintetben felhívja a Bizottságot, hogy Bulgária fejlődéséről időben és rendszeresen tegyen jelentést a Parlamentnek;

*

* *

44. utasítja elnökét, hogy továbbítsa jelen állásfoglalását a Tanácsnak, a Bizottságnak, valamint a tagállamok és a Bolgár Köztársaság kormányainak és parlamentjeinek.

--------------------------------------------------